Publication: Magyar Közlöny
Issue: MK-1998-56 (Year: 1998, Number: 56)
Era: 1990-2004
Section: 1997. évi XXX. törvény (Jht.) és egyéb — jogszabályok
Paragraph Index: 455

1. Jegyzett tőke összetételével kapcsolatos információk Itt kell a hitelintézet jegyzett tőkéjére vonatkozó adatokat — a részletezés szerint — az éves közgyűlést követően ismertetni. A 11. Jegyzett tőke emelésnek a Cégbíróságon még be nem jegyzett összege sorba a hitelintézetek esetében a jegyzett tőke emelésének — a közgyűlési döntésnek megfelelő — összegét kell beírni, amelyet a Cégbíróságon már benyújtottak, azonban még nem jegyeztek be, de a számviteli előírások szerint már figyelembe lehet venni a jegyzett tőkében, vagyis az ezzel az összeggel már megnövekedett a jegyzett tőke értéke. A cégbírósági bejegyzés után már nem kell ezt a sort kitölteni. A 12. Jegyzett tőkéből a visszavásárolt részvényállomány névértéke sorban a jegyzett tőkének azt a — számviteli előírások szerint kimutatandó — részét kell jelenteni, amelyet a visszavásárolt tulajdonosi részesedés névértéke képvisel. A 13. Jegyzett tőke befektetési szolgáltatási vállalkozástól kapott része sorba a befektetési szolgáltatási tevékenységet végző hitelintézetnek a jegyzett tőkén belül — az Szkr. 8. § (1) bekezdésében meghatározottak szerinti — külön nyilvántartott befektetési szolgáltató tulajdoni részesedését kell beírni. A 14. Jegyzett tőkéből az apport-rész sort csak azoknak a hitelintézeteknek kell kitölteni, akiknél az alapítás vagy a későbbi tőkeemelés apporttal történt.

Source: https://magyarkozlony.hu/hivatalos-lapok/3e02abc0a0cb62f0065830fcfced94e28ce56659/dokumentumok/fd6553a8a14a44bbf9e49db80bb2421cb2a01807/letoltes